लंदन। गत चैंपियन एंडी मरे तथा दो बार के चैंपियन राफेल नडाल और सात बार के चैंपियन रोजर फेडरर तथा तीन बार के विजेता नोवाक जोकोविच के बीच वर्ष के तीसरे ग्रैंड स्लेम विबलडन टेनिस टूर्नामेंट के सेमीफाइनल में भिड़ंत हो सकती है। फेडरर इस बार विबलडन में अपने आठवें खिताब के लिये उतरेंगे जबकि दूसरी सीड सर्बियाई खिलाड़ी जोकोविच अपने चौथे विबलडन खिताब के लक्ष्य के साथ तीन जुलाई से शुरू होने वाले ग्रास कोर्ट स्लेम में उतरेंगे। विश्व के नंबर एक खिलाड़ी मरे सोमवार से शुरू होने वाली चैंपियनशिप में अपने अभियान की शुरूआत क्वालिफायर से करेंगे। दूसरी सीड जोकोविच के सामने स्लोवाकिया के मार्टिन क्लिजान की चुनौती होगी। सर्बियाई खिलाड़ी तीसरे राउंड में जुआन मार्टिन डेल पोत्रो से भी भिड़ सकते हैं।